
A többes állampolgárok diplomáciai védelme

A diplomáciai védelem a nemzetközi jog tudományának örökzöld témája, ami elsősorban azzal magyarázható, hogy történetileg is a legelső, és sok esetben még a mai napig is az egyetlen lehetősége az egyénnek arra, hogy a nemzetközi jog alapján igényt érvényesítsen. A jogintézménnyel kapcsolatos szabályok kodifikációjára a mai napig nem került sor annak ellenére, hogy már a múlt század elején megkezdődtek az erre irányuló munkálatok. Egyedül a diplomáciai védelemről szóló 2006. évi Egyezménytervezet tudható be valamiféle eredménynek.
Mivel a diplomáciai védelem nyújtásának alapvető feltétele, hogy a sérelmet szenvedett egyén állampolgára legyen annak az államnak, amely őt védelemben szeretné részesíteni, kiemelten fontos szerepet kap annak tisztázása, hogy ki is tekinthető az adott ország állampolgárának. Kérdés, hogy elég-e pusztán a formális állampolgárság, vagy szükséges, hogy az állam és polgára között tényleges és szoros kapcsolat álljon fenn.
Az állampolgárság követelményéből értelemszerűen fakadó kérdés, hogy mi a helyzet a kettős, sőt a többes állampolgárokkal.
Ez a probléma napról napra egyre nagyobb jelentőséggel bír, hiszen míg korábban a többes állampolgárságot egy „ördögtől való” jelenségnek tartották, amit lehetőség szerint ki kell küszöbölni, addig mára előfordul, hogy egyes országok nem csak tűrik, hanem kifejezetten támogatják is azt. A határok fizikai és jogi értelemben is átjárhatóbbá váltak, ami kedvez a migrációs folyamatoknak és ezáltal a többes állampolgárság kialakulásának. A többes állampolgárság jelensége azonban bonyodalmakat okoz, amelyekre a jognak megoldást kell találnia. Egyik ilyen problémás terület épp a többes állampolgárok diplomáciai védelme.
A dolgozat esetekkel megvilágítva taglalja azokat a megoldásokat, amelyeket a probléma megoldására alkalmaztak. Ezt követen derül fény arra, hogy miért bír ma kiemelt aktualitással a dolgozat témájául szolgáló kérdés mind nemzetközi, mind magyar szempontból egyaránt. A dolgozat mindenekelőtt a Nemzetközi Jogi Bizottság kodifikációs munkája során keletkezett előkészületi anyagokra támaszkodik kiegészítve a dolgozat tárgyával foglalkozó bírósági döntésekkel. A témát aktualitása és fontossága ellenére a jogirodalom igencsak elhanyagolja, és a dolgozat épp ezt az űrt kívánja betölteni, természetesen a kérdéssel foglalkozó kevés munka minél szélesebb körű felhasználásával.
A dolgozat végső célja egy a kérdést szabályozó de lege ferenda javaslat kidolgozása a kutatási eredmények tükrében.



